ຜູ້ນໍາມຽນມາ ຢ້ຽມຢາມ ອິນໂດເນເຊຍ
ທ່ານ Thein Sein ຢ້ຽມຢາມອິນໂດເນເຊຍ ຊື່ງສ່ວນນຶ່ງແມ່ນເພື່ອ ຫາສຽງສະໜັບສະໜຸນ ໃນການເຂົ້າກໍາ ປະທານວຽນອາຊ່ຽນ
ທ່ານ Thein Sein ປະທານາທິບໍດີຄົນໃໝ່ຂອງມຽນມາກຳລັງຢູ່ທີ່ອິນໂດເນເຊຍເພື່ອຢ້ຽມ ຢາມປະເທດດັ່ງກ່າວ ຢ່າງເປັນທາງການ ຊຶ່ງສ່ວນນຶ່ງນັ້ນແມ່ນແນໃສ່ຊອກຫາຫາງສຽງສະ ໜັບສະໜຸນຕໍ່ການທີ່ມຽນມາພະຍາຍາມຈະເຂົ້າກຳຕຳແໜ່ງປະທານວຽນຂອງສະມາຄົມອາ ຊ່ຽນໃນປີ 2014 ລັດຖະມົນຕີການຕ່າງປະເທດອິນໂດເນເຊຍທ່ານ Marty Natalegawa ກ່າວລຸນຫຼັງການ ເຈລະຈາຫາລືກັນວ່າປະທານາທິບໍດີອິນໂດເນເຊຍທ່ານ Susilo Bambang Yudhoyono ຈະສົນທະນາເລື່ອງນີ້ກັບພວກຜູ້ນຳຄົນອື່ນໆຂອງສະມາຄົມອາຊ່ຽນ ໃນລະຫວ່າງກອງປະ ຊຸມສຸດຍອດທີ່ກຸງຈາກາຕ້າໃນວັນເສົາມື້ອື່ນນີ້ ມຽນມາມີກຳນົດເຂົ້າກຳຕຳແໜ່ງປະທານວຽນ ຂອງສະມາຄົມວຽນໃນປີ 2005 ແຕ່ສະມາ ຊິກອື່ນໆໄດ້ຄັດຄ້ານຕໍ່ການເຄື່ອນໄຫວດັ່ງກ່າວ ເວລາສະຫະລັດແລະສະຫະພາບຢູໂຣບຂູ່ ວ່າຈະບ໋ອຍຄອດຫຼືບໍ່ເຂົ້າຮ່ວມກອງປະຊຸມອາຊ່ຽນຕື່ມອີກໃນອະນາຄົດ ບັນດາປະເທດຕາເວັນຕົກ ໄດ້ຕຳໜິຕິຕຽນປະວັດໃນການເຄົາລົບນັບຖືສິດທິມະນຸດທີ່ບໍ່ດີ ຂອງມຽນມາແລະບໍ່ມີການປະຕິຮູບໄປສູ່ປະຊາທິປະໄຕ ໃນວັນພະຫັດວານນີ້ ກຸ່ມປົກປ້ອງສິດທິມະນຸດ Human Rights Watch ກ່າວວ່າ ການ ປ່ອຍໃຫ້ມຽນມາເຂົ້າກຳຕຳແໜ່ງປະທານຂອງສະມາຄົມອາຊ່ຽນນັ້ນຈະເຮັດໃຫ້ກຸ່ມດັ່ງກ່າວ ກາຍເປັນໂຕຕະລົກຂອງກອງປະຊຸມອະພິປາຍນາໆຊາດ ແລະເວົ້າຕື່ມວ່າມຽນມາບໍ່ໄດ້ທຳ ການແກ້ໄຂຄວາມຕິຕົກກັງວົນຕ່າງໆທີ່ພວກຜູ້ນຳອາຊ່ຽນໄດ້ຍົກຂຶ້ນມາໃນກອງປະຊຸມສຸດ ຍອດເທື່ອແລ້ວ ກຸ່ມປົກປ້ອງສິດທິມະນຸດກຸ່ມນີ້ ເອີ້ນການເລືອກຕັ້ງສະພາແຫ່ງຊາດຂອງມຽນມາ ໃນເດືອນ ພະຈິກປີກາຍນີ້ວ່າ ຫຼອກລວງ ເຖິງແມ່ນລັດຖະບານຊຸດປັດຈຸບັນຖືວ່າຕົນເປັນລັດຖະບານ ພົນລະເຮືອນ ຫຼັງຈາກການປົກຄອງຂອງພວກທະຫານເປັນເວລາເກືອບ 25 ປີ ກຸ່ມ Hu- man Rights Watch ກ່າວວ່າ ພັກຝ່າຍຄ້ານສ່ວນໃຫຍ່ແລ້ວແມ່ນໄດ້ຖືກກີດກັນ ບໍ່ໃຫ້ ເຂົ້າຮ່ວມການເລືອກຕັ້ງ